b'\n_START_ARTICLE_\nJyv\xc3\xa4skyl\xc3\xa4n seurakunta\n_START_SECTION_\nHistoriaa\n_START_PARAGRAPH_\n1800-luvulla oli olemassa Jyv\xc3\xa4skyl\xc3\xa4n seurakunta, joka kattoi sek\xc3\xa4 Jyv\xc3\xa4skyl\xc3\xa4n kaupungin ett\xc3\xa4 Jyv\xc3\xa4skyl\xc3\xa4n maalaiskunnan alueen, mutta vuonna 1875 annetulla m\xc3\xa4\xc3\xa4r\xc3\xa4yksell\xc3\xa4 kaupunkilaiset irrottautuivat siihenastisesta Jyv\xc3\xa4skyl\xc3\xa4n seurakunnasta. Siit\xc3\xa4 l\xc3\xa4htien oli olemassa erikseen Jyv\xc3\xa4skyl\xc3\xa4n kaupunkiseurakunta ja Jyv\xc3\xa4skyl\xc3\xa4n maaseurakunta (viimeksi mainittu kattoi Jyv\xc3\xa4skyl\xc3\xa4n maalaiskunnan alueen). Sen vaikutuksesta, ett\xc3\xa4 osia Jyv\xc3\xa4skyl\xc3\xa4n maalaiskunnasta liitettiin kaupunkiin, osia maaseurakunnan alueesta liitettiin kaupunkiseurakunnan alueeseen (suurimmat alueliitokset maalaiskunnasta kaupunkiin tapahtuivat vuosien 1941 ja 1965 alussa ja vuoden 1941 alueliitosta vastaava seurakuntien alueiden rajan muutos tapahtui vuoden 1943 alussa). Vaikka S\xc3\xa4yn\xc3\xa4tsalo liittyi Jyv\xc3\xa4skyl\xc3\xa4\xc3\xa4n vuoden 1993 alussa, S\xc3\xa4yn\xc3\xa4tsalon seurakunta liitettiin Jyv\xc3\xa4skyl\xc3\xa4n kaupunkiseurakuntaan vasta vuoden 2005 alussa\n_START_SECTION_\nNykyinen seurakunta ja alueseurakunnat\n_START_PARAGRAPH_\nNykyinen Jyv\xc3\xa4skyl\xc3\xa4n seurakunta perustettiin vuoden 2009 alussa, kun Jyv\xc3\xa4skyl\xc3\xa4n kaupunkiseurakunta, Jyv\xc3\xa4skyl\xc3\xa4n maaseurakunta ja Korpilahden seurakunta yhdistyiv\xc3\xa4t samalla kun Jyv\xc3\xa4skyl\xc3\xa4n kaupunki, Jyv\xc3\xa4skyl\xc3\xa4n maalaiskunta ja Korpilahti yhdistyiv\xc3\xa4t ns. uudeksi Jyv\xc3\xa4skyl\xc3\xa4ksi. Tuolloin toteutettiin my\xc3\xb6s laaja hallintomuutos, jossa koko uuden seurakunnan alue jaettiin kymmeneen alueseurakuntaan. Alueseurakuntia johtaa aluekappalainen yhdess\xc3\xa4 alueneuvoston kanssa ja ne j\xc3\xa4rjest\xc3\xa4v\xc3\xa4t valtaosan kirkkollisesta toiminnasta itse. Vain talous ja erikoistoimialat ovat yhteiset koko seurakunnalle._NEWLINE_Jyv\xc3\xa4skyl\xc3\xa4n alueseurakunnat ovat Huhtasuo, Keltinm\xc3\xa4ki, Keskusta, Korpilahti, Kuokkala, Palokka, S\xc3\xa4yn\xc3\xa4tsalo, Tikkakoski ja Vaajakoski.'